En Mieres, depués de facese pública la intención d'IAS de presentase, Los Verdes-Izquierda Verde d'Asturies púnxose en contactu col nuestru partíu pa negociar una coalición electoral local. LVIVA, que yá se presentare nel conceyu en 1995 y en 1999, taba anguaño ensin presencia organizada en Mieres y ufrió un alcuerdu sobre la base del programa, la candidatura y la  campaña d'IAS. Aceptada la propuesta, formalizóse la coalición Izquierda Asturiana-Los Verdes (IAS-Verdes), onde LVIVA apurrió cinco persones pa la llista. El cabeza de llista foi Faustino Zapico, portavoz de la Dirección Nacional d'IAS. El resultáu electoral (1'36%) supunxo doblar los resultaos de Los Verdes y triplicar los del BIA de 1999, convirtiendo a IAS na cuarta fuercia política mierense -detrás de PSOE, PP y IU-BA, y delantre del PAS, URAS, PCPE y Andecha Astur- y nel únicu referente asturianista  organizáu nel conceyu. Ye la primer vez que la esquierda nacionalista perpasa la barrera del 1% nun conceyu de más de 20.000 habitantes. Les perspectives d'afitar el proyectu son mui bones, especialmente cola incorporación a la candidatura y posteriormente a IAS de bona parte de les persones que formaron la llista de la Coalición Asturiana PAS-UNA de 1991.